Reverentissimo sancte Cluniacensis ecclesie conventui, P[etrus], Dei gratia ecclesie Burgensis episcopus, salutem et sincerum in Christo amorem. Quantum sit pium et justum ac fidei christiane consentaneum viros religiosos honorare, juvare atque diligere, quantumque sit malum atque nefarium et animarum saluti contrarium illos infestare, molestare, eisque jura sua auferre, prudentiam vestram non credimus ignorare; ac igitur consideratione sollicitus, ecclesiam vestram, cujus odor bone opinionis longe lateque dilatatur, honorare, juvare atque diligere proposui. Dono itaque vobis et ecclesie vestre Cluniacensi, et concedo et confirmo ecclesiam de Caradinna, cum omnibus pertinentiis suis, quam quondam Aldefonsus, bone memorie imperator, pro remedio anime sue et parentum suorum vobis et ecclesie vestre contulit.